Hof moet ingryp in DA-stryd tussen Zille en SelfeFoto: Demokratiese Alliansie/Facebook Die Wes-Kaapse hooggeregshof gaan moet ingryp in die soveelste DA-binnegeveg in die Wes-Kaap; hierdie keer tussen die Wes-Kaapse premier, Helen Zille, en die voorsitter van die DA se federale dagbestuur, James Selfe. Indringende navrae deur Maroela Media in DA-geledere het die volgende aan die lig gebring: Ter sprake is ‘n enorme stryery nadat Selfe ‘n amptelike klag teen Zille ingedien het toe sy van die standaardvrae aan DA-kandidate afgewyk en hom met ander vrae gepeper het tydens Wes-Kaapse onderhoude om parlementskandidate aan te wys. Direk ná die onderhoud het Selfe ‘n klagte gerig aan die DA se federale voorsitter, Athol Trollip, oor die tipe vrae wat Zille aan hom gestel het. Trollip het die saak na die DA se federale regskommissie onder leiding van adv. Glynnis Breytenbach verwys. Die bevinding van die federale regskommissie was eerstens dat die klagte voortydig was kragtens DA-regulasies omdat die uitslae van die onderhoude nog nie bekend was nie. Tweedens – en hierdie bevinding is op nege potensiële DA-kandidate insluitend Selfe van toepassing – kan die federale regskommissie nie ‘n bevinding oor die inhoud van die klagte maak nie, omdat daardie nege onderhoude, strydig met die DA se reëls, nie behoorlik opgeneem is nie. Ná die federale regskommissie se opinie het Zille toe die DA met regsaksie gedreig omdat sy meen haar integriteit is aangetas. Sy is verteenwoordig deur ‘n bekende in DA-kringe wat ook ‘n leidende rol in die Kaapse georganiseerde samelewingsverband speel. Om ‘n verdere uitgerekte DA-hofstryd te vermy is toe besluit dat die nege persone, die federale regskommissie en Zille ooreen sal kom om die federale regskommissie se bevinding tersyde te stel en die nege onderhoude behoorlik oor te doen. Hiervoor is daar kragtens die DA se grondwet egter ‘n hofbevel nodig – wat nou sonder teenstand in die Wes-Kaapse hooggeregshof verkry moet word. Die gevolge van die hele gemors is dat die DA se kandidaatprosesse in die Wes-Kaap nou vertraag word totdat die hofbevel verkry en die nege onderhoude behoorlik oorgedoen kan word. By navraag het die DA se nasionale woordvoerder, Solly Malatsi, geweier om die besonderhede van die saak te bespreek. “‘n Klagte is oor die kwessie ontvang en dit is deur die federale dagbestuur bespreek. ‘n Ooreenkoms is bereik waarvolgens alle tersaaklike onderhoude oorgedoen sal word in belang van regverdigheid aan alle betrokke partye. Alle partye betrokke stem saam met hierdie benadering,” het Malatsi gesê.